 Akizungumza na gazeti hili, Billo alisema Maguri ana uwezo mkubwa wa kufunga hasa anapopata viungo watengenezaji kama waliopo kwenye kikosi cha timu ya taifa, hivyo kama Mkwasa atamuanzisha kwenye mchezo huo ana imani atafunga bao.“Nampongeza Mkwasa kwa uteuzi wake kwa Maguri, najua kwenye kikosi chake kuna washambuliaji wazuri akina Mbwana Samatta na Thomas Ulimwengu, lakini kama kwenye mchezo na Algeria ataweza kumtumia Maguri, nina imani atafunga bao,” alisema Billo.Mchezaji huyo wa zamani wa Pamba ya Mwanza, alisema mbali ya uwezo wa kufunga aliokuwa nao Maguri, pia mshambuliaji huyo ana sifa kubwa ya upambanaji na mabeki wanaotumia nguvu kama wa Algeria hivyo atakuwa msaada kwenye mchezo huo.Maguri mshambuliaji wa zamani wa timu za Ruvu Shooting na Simba ni miongoni mwa wachezaji wapya waliojumuishwa kwenye kikosi cha Taifa Stars kinachojiandaa kuikabili Algeria Novemba 14, Uwanja wa Taifa Dar es Salaam.